Carcaixent vota continuar amb el mateix sistema de recollida de fem
10 de Febrero de 2020

Carcaixent

Amb una participació molt important, les persones que han votat en l’enquesta per a triar el nou model de sistema de recollida de fem, s’han decantat majoritàriament pel model actual de posada i retirada diària. Com segona opció, ha estat preferit el sistema de contenidors fixes i per últim el model de recollida «porta a porta».

En el sistema de votació, en el que podien participar els carcaixentins i carcaixentines majors de 16 anys, s’havien d’ordenar els models de recollida segons la preferència de la persona votant. Segons l’ordre triat, l’aplicació donava 3 punts a la primera opció triada, 2 punts a la segona i un punt a l'última. El resultat ha sigut 8,741 punts per als contenidors temporals (sistema actual), 6.480 punts per als fixes i 5.311 per als porta a porta.

El model actual s’estableix un calendari setmanal de recollida per a cada tipus de residu. Segons la normativa marcada per la Unió Europea, s’hauria d’afegir un altre contenidor per a la fracció orgànica, i a partir de 2021 un altre per a residus sanitaris i d’higiene. Segons dades de l’empresa prestadora del servei en Carcaixent actualment i de la Mancomunitat, el cost de la recollida del fem és d’aproximadament 40-43 € per persona i any, front els 45€ dels fixes i els 43€ del porta a porta.

Nova normativa europea en matèria de residus

La Comissió Europea ha marcat una sèrie de normes per als municipis dels països que formen part de la Unió Europea. Un dels objectius és que els municipis han de reciclar el 50 % dels residus municipals que generen en 2020, el 55% abans de 2025, el 60% abans de 2030 i el 65% abans de 2035. En Espanya este percentatge fou d’un 37 % en 2018. La Unió Europea sancionarà econòmicament en els casos de no arribar els objectius marcats Per poder complir amb aquests objectius es fa necessària, per tant, la separació selectiva dels residus que es generen en els domicilis.

Seguint les directrius europees, i amb l’objectiu d’arribar als percentatges marcats, a la Comunitat Valenciana s’ha aprovat un decret que modifica el Pla Integral de Residus de la Comunitat Valenciana (PIRCV) El nou pla està associat a la transició cap a un nou model, d’acord amb les opcions de gestió de residus jeràrquicament prevalents en la normativa bàsica estatal i europea, és a dir, prioritzant la disminució de la generació de residus, la reducció en origen, la preparació per a la reutilització i el reciclatge de qualitat.

En aquest marc, el nou Pla impulsa la recollida selectiva, tant en l’àmbit municipal com en centres públics i privats. La recollida selectiva de biorresidus en origen esdevé en una proposta d’àmbit autonòmic, per a maximitzar el seu rendiment i no superar el 10% destinat a abocador que marquen les directives a futur. També es fomenten tècniques de valorització material com l’ús de materials obtinguts a partir de bioresidus.

Entre les innovacions incorporades pel nou PIRCV cap assenyalar l’aposta per sistemes de pagament per generació, mitjançant  nous sistemes de recollida que incorporen noves tecnologies i on es puga implementar la identificació de l’usuari o usuària, aspectes que es tindran en compte en el nou plec de condicions per al servei de recollida de fem que està preparant-se per a Carcaixent.

Altra de les novetats és que s’indiquen ratios mínimes de educadors ambientals per municipi que treballaran diàriament amb la ciutadania en la prevenció, reutilització i reciclatge de qualitat i que en el cas de Carcaixent seran 3 educadors o educadores ambientals a jornada completa; i s’obliga a què tots els elements d’ un sol ús fabricats amb plàstics siguen, com a mínim, real i efectivament reciclables. Segons el  decret, els diferents tipus de residus domèstics a classificar són: bioresidus (orgànic), envasos lleugers, paper i cartró , vidre, residus domèstics de rebuig, i residus sanitaris (abans de 2021).